Document ID: 32009D0095

ROZHODNUTIE KOMISIE
z 12. decembra 2008,
ktorým sa podľa smernice Rady 92/43/EHS prijíma druhý aktualizovaný zoznam lokalít európskeho významu v stredomorskom biogeografickom regióne
[oznámené pod číslom K(2008) 8049]
(2009/95/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín (1), a najmä na jej článok 4 ods. 2 tretí pododsek,
keďže:
(1)
Stredomorský biogeografický región podľa článku 1 písm. c) bodu iii) smernice 92/43/EHS pozostáva z územia Grécka, Malty a Cypru v súlade s článkom 1 protokolu 10 Aktu o pristúpení z roku 2003, z častí územia Francúzska, Talianska, Portugalska, Španielska a v súlade s článkom 299 ods. 4 zmluvy aj z územia Gilbraltáru, za ktorého zahraničné vzťahy je zodpovedné Spojené kráľovstvo, čo je uvedené aj v biogeografickej mape, ktorú 25. apríla 2005 schválil výbor zriadený článkom 20 uvedenej smernice (ďalej len „Výbor pre biotopy“).
(2)
V rámci procesu, ktorý sa začal v roku 1995, je dôležité dosiahnuť pokrok pri vlastnom budovaní sústavy Natura 2000, ktorá predstavuje dôležitý prvok ochrany biodiverzity v Európskom spoločenstve.
(3)
Počiatočný zoznam a prvý aktualizovaný zoznam lokalít európskeho významu v stredomorskom biogeografickom regióne v zmysle smernice 92/43/EHS bol prijatý rozhodnutiami Komisie 2006/613/ES (2) a 2008/335/ES (3). Na základe článku 4 ods. 4 a článku 6 ods. 1 smernice 92/43/EHS príslušné členské štáty určia lokality uvedené v zozname lokalít európskeho významu v stredomorskom biogeografickom regióne ako osobitné chránené územia a ustanovia priority v oblasti ochrany a potrebné ochranné opatrenia, a to čo možno najskôr, najneskôr však do šiestich rokov.
(4)
V rámci dynamického prispôsobenia sústavy Natura 2000 dochádza k preskúmaniu zoznamov lokalít európskeho významu. Preto je potrebná druhá aktualizácia zoznamu v stredomorskom biogeografickom regióne.
(5)
Na jednej strane je druhá aktualizácia zoznamu lokalít európskeho zoznamu v stredomorskom biografickom regióne potrebná z hľadiska začlenenia ďalších lokalít, ktoré od septembra 2006 členské štáty navrhli ako lokality európskeho významu v stredomorskom biogeografickom regióne v zmysle článku 1 smernice 92/43/EHS. Povinnosti vyplývajúce z článku 4 ods. 4 a článku 6 ods. 1 smernice 92/43/EHS je potrebné splniť čo možno najskôr, najneskôr však do šiestich rokov od prijatia druhého aktualizovaného zoznamu lokalít európskeho významu v stredomorskom biogeografickom regióne.
(6)
Na druhej strane je druhá aktualizácia zoznamu lokalít európskeho významu v stredomorskom biogeografickom regióne potrebná na zohľadnenie všetkých zmien v informáciách o lokalitách, ktoré členské štáty predložia po prijatí počiatočného a prvého aktualizovaného zoznamu lokalít. Z tohto hľadiska druhý aktualizovaný zoznam lokalít európskeho významu v stredomorskom biogeografickom regióne predstavuje konsolidovanú verziu zoznamu lokalít európskeho významu v stredomorskom biogeografickom regióne. Malo by sa však zdôrazniť, že povinnosti vyplývajúce z článku 4 ods. 4 a článku 6 ods. 1 smernice 92/43/EHS je potrebné splniť čo možno najskôr, najneskôr však do šiestich rokov od prijatia počiatočného alebo prvého aktualizovaného zoznamu lokalít európskeho významu v stredomorskom biogeografickom regióne v závislosti od toho, na ktorom zozname bola lokalita európskeho významu uvedená prvýkrát.
(7)
Cyprus, Španielsko, Francúzsko, Grécko, Taliansko, Malta, Portugalsko a Spojené kráľovstvo zaslali v súlade s článkom 4 ods. 1 smernice 92/43/EHS v období od januára 2003 do septembra 2007 Komisii zoznamy lokalít navrhovaných za lokality európskeho významu v zmysle článku 1 uvedenej smernice pre stredomorský biogeografický región.
(8)
K zoznamom navrhovaných lokalít boli priložené informácie o každej lokalite dodané vo formáte, ktorý sa zaviedol rozhodnutím Komisie 97/266/ES z 18. decembra 1996 o informačnom formáte pre navrhované lokality Natura 2000 (4).
(9)
K týmto informáciám patrí aj najnovšia a konečná mapa územia zaslaná príslušným členským štátom, názov územia, jeho poloha a rozloha, ako aj údaje získané uplatňovaním kritérií uvedených v prílohe III k smernici 92/43/EHS.
(10)
Na základe návrhu zoznamu vypracovaného Komisiou po dohode s každým z príslušných členských štátov, v ktorom sa uvádzajú aj lokality s výskytom typov prioritných prirodzených biotopov alebo prioritných druhov, by sa mal prijať druhý aktualizovaný zoznam lokalít vybraných ako lokality európskeho významu v stredomorskom biogeografickom regióne.
(11)
Poznatky o existencii a rozdelení typov prirodzených biotopov a druhov sa neustále vyvíjajú vďaka dohľadu v súlade s článkom 11 smernice 92/43/EHS. Preto sa pri hodnotení a výbere lokalít na úrovni Spoločenstva využívali najlepšie informácie, ktoré sú v súčasnosti k dispozícii.
(12)
Niektoré členské štáty však nenavrhli dosť lokalít na to, aby splnili požiadavky smernice 92/43/EHS pre niektoré typy biotopov a druhy. V prípade týchto typov biotopov a druhov sa preto nedá dôjsť k záveru, že sústava je ukončená. S prihliadnutím na oneskorenie pri dodávaní informácií a dosahovaní dohody s členskými štátmi je nevyhnutné prijať druhý aktualizovaný zoznam lokalít, ktorý je potrebné preskúmať v súlade s ustanoveniami článku 4 smernice 92/43/EHS.
(13)
Vzhľadom na to, že poznatky o existencii a rozmiestnení niektorých typov prirodzených biotopov prílohy I a druhov prílohy II k smernici 92/43/EHS sú stále neúplné, nemalo by sa určovať, či je sústava úplná alebo neúplná. Zoznam by sa mal v prípade potreby preskúmať v súlade s ustanoveniami článku 4 smernice 92/43/EHS.
(14)
V záujme jasnosti a transparentnosti by sa rozhodnutie 2008/335/ES malo nahradiť.
(15)
Opatrenia ustanovené v tomto rozhodnutí sú v súlade so stanoviskom Výboru pre biotopy,
PRIJALA TOTO ROZHODNUTIE:
Článok 1
V prílohe k tomuto rozhodnutiu sa ustanovuje druhý aktualizovaný zoznam lokalít európskeho významu v stredomorskom biogeografickom regióne v súlade s článkom 4 ods. 2 tretím pododsekom smernice 92/43/EHS.
Článok 2
Rozhodnutie 2008/335/ES sa zrušuje.
Článok 3
Toto rozhodnutie je určené členským štátom.
V Bruseli 12. decembra 2008

Labels: 12
18
19
20